# Rövid bevezetés a KDE használatába

A KDE fejlesztőcsapat
10/7/2000
2.0
1999
2000
A KDE fejlesztőcsapat

Bevezetés a KDE grafikus környezet használatába

Ismerkedés a KDE-vel

KDE
ismerkedés
bevezető

## Bevezetés

Ez a dokumentum rövid áttekintést nyújt a KDE grafikus környezet használatának alapjairól, elmagyarázza a KDE használatához feltétlenül szükséges alapismereteket.

Ebben a rövid leírásban nem tudtunk kitérni a KDE környezet minden jellemzőjére, csak a legfontosabbakra szorítkoztunk. Ez az ismertető azonban elegendő ahhoz, hogy a mindennapos feladatok elvégzését megtanulhassa.

A magyarázatoknál feltételeztük, hogy dolgozott már valamilyen grafikus környezetben, például a CDE(tm)-ben, a Geos(tm)-ban, a GEM(tm)-ben, a NeXT(tm)-ben, a MacOS(tm)-ben, az OS/2(tm)-ben vagy az MS-Windows(tm)-ban, ezért nem tértünk ki a billentyűzet és az egér működtetésére, hanem a KDE-re jellemző tulajdonságokra koncentráltunk.

## A KDE felépítésének áttekintése

Ez a rész a kísérletező kedvűeknek készült, azoknak, akik csak egy rövid "eligazítást" szeretnének kapni, mielőtt belevágnának. A későbbi részekben részletesebb leírásokat olvashat, használati tanácsokkal kiegészítve. Ha még ezt a rövid szöveget sem tudja végigolvasni, akkor kezdjen el dolgozni a KDE-vel, és csak akkor lapozzon vissza az alábbi részekhez, ha segítségre szorul.

Megjegyzés: a KDE felület nagymértékben átalakítható, módosítható. A leírások az alapértelmezett beállítások mellett érvényesek.

### A KDE munkaasztal

A KDE munkaasztal három részre osztható:

- A panel a képernyő alján látható - ez alkalmazások indítására és az asztalok közötti váltásra használható. Többek között ez tartalmazza az alkalmazásindító menüt is (egy "K" feliratú ikon jelöli), melynek bejegyzéseire kattintva lehet alkalmazásokat indítani.

- A feladatlista a képernyő bal felső sarkában látható, elsősorban a futó alkalmazások közötti váltásra használható. Egy alkalmazás nevére kattintva aktivizálható maga az alkalmazás.

- A munkaasztal, melyen a gyakran használt fájlok és mappák elhelyezhetők. A KDE-ben egyszerre több munkaasztal használható, mindegyiken más-más ablakok nyithatók meg. A panelen látható számozott gombokra kattintva lehet a munkaasztalok között váltani.

### Elkészülni, vigyázz, rajt!

A kezdeti lépéseknél fogadja meg az alábbi tanácsokat.

- Ha el akar indítani egy alkalmazást, kattintson a "K" gombra a panelen (ezt Alkalmazásindító menünek is hívják) és válassza ki a kívánt alkalmazás nevét.

- Kattintson a panelen arra az ikonra, amelyiken egy mappa látható egy kis házzal a bal sarkában, ha meg akarja nézni a saját könyvtárát a Konqueror fájlkezelő segítségével.

- Válassza az Alkalmazásindító Rendszer Terminál menüpontot, ha egy parancssoros terminálablakra van szüksége, ill. nyomja meg az Alt F2 kombinációt, és írja be a végrehajtani kívánt parancsot.

- Válassza a Vezérlőközpont menübejegyzést az Alkalmazásindító menüben, ha módosítani szeretné a KDE beállításait.

- Az Alt Tab lenyomásával lépegethet a futó alkalmazások, a Ctrl Tab lenyomásával pedig a munkaasztalok között.

- A jobb egérgomb lenyomásával hívhatja elő a különböző objektumok, például a panel, a munkaasztal és sok más KDE alkalmazás felbukkanó menüjét.

## Alkalmazás indítása

### Az Alkalmazásindító menü és a panel használata

A képernyő alján látható a munkaasztalpanel, mely elsősorban a különféle alkalmazások elindítására szolgál. Vessen egy pillantást a K feliratú gombra a bal oldalon. Ez a gomb az úgynevezett Alkalmazásindító. Egy kis nyíl mutatja a tetején, hogy kattintással egy menü nyitható ki belőle. Próbálja ki! A megjelenő menüstruktúrában megtalálhatja a gépen telepített KDE alkalmazások listáját.

#### A panel testreszabása

A gyakran használt alkalmazásokhoz és segédprogramokhoz biztosan a lehető leggyorsabban szeretne hozzáférni. Lehetőség van egy tetszőleges alkalmazás vagy az Alkalmazásindító menü tetszőleges almenüjének a panelhez történő hozzáadására. Például ha a "Fájlkereső" alkalmazást szeretné könnyen elérhetővé tenni, akkor válassza ki az Alkalmazásindító Panel-menü Hozzáadás Rendszer Fájlkereső menüpontot (tehát először kattintson az Alkalmazásindító menüre, majd válassza ki a "Panel-menü" almenüt, amely szélén látható kis nyíl mutatja, hogy ez alatt egy további almenü található. Abban válassza a "Hozzáadás", majd a "Rendszer" menüpontot, végül a következő almenüben a "Fájlkereső" bejegyzést.).

A panel elemeinek mozgatását elvégezheti úgy is, ha a "Mozgatás" parancsot választja a panel felbukkanó menüjében. Kattintson a harmadik egérgombbal (a harmadik egérgomb általában a jobb gomb, de ha másmilyen egérgomb-beállítást választott, például a balkezeseknek valót, akkor ez a bal gomb is lehet). A megjelenő menüben kiválaszthatja a "Mozgatás" parancsot. Ha mozgatni kezdi az egeret, akkor az ikon a panelen belül követi annak mozgását. A kívánt pozícióban nyomja meg az első egérgombot (ez alapértelmezésben a bal gomb). Bizonyára azt is észrevette, hogy létezik egy "Eltávolítás" menüpont a feleslegessé vált ikonok törlésére.

#### A felbukkanó menük használata

A KDE grafikus környezeten belül sokféle elemre igaz, hogy ha megnyomja a jobb egérgombot, akkor megjelenik egy felbukkanó menü, mely az illető elemre vonatkozó parancsokat és beállításokat tartalmaz. Ezért ha valamelyik elem vagy objektum rendeltetését nem ismeri, először nyomja meg a harmadik egérgombot, hogy az elem beállításaihoz hozzáférhessen. Még a munkaasztalok hátteréhez is tartozik ilyen menü!

#### A panel további lehetőségei

A panel további érdekes tulajdonságokkal is rendelkezik. Az "elrejtés és újramegjelenítés" funkció főleg akkor lehet hasznos, ha a képernyőfelbontás alacsony. Ez a funkció a panel szélein látható sávokra kattintva használható.

Apropó: ha nem biztos benne, hogy egy nyomógombnak mi a rendeltetése, akkor vigye fölé az egérmutatót és várjon egy kicsit: rövidesen megjelenik az elemhez tartozó tájékoztató szöveg, az ún. "tipp", mely néhány szóban tartalmazza a vezérlőelem leírását.

### Vissza szeretné kapni a jól ismert parancssoros képernyőt?

Nyugodjon meg, ez természetesen lehetséges. A KDE nem veszi el Öntől a hőn szeretett (és gyakran nagyon hatékony) parancsértelmezőt. Használhatja például fájlok másolásához a KDE grafikus eszközeit, de ugyanezt a feladatot a hagyományos Unix parancsokkal is elvégezheti.

A KDE tartalmaz egy sok szolgáltatást nyújtó parancsértelmezőt konsole néven. Válassza az Alkalmazásindító Rendszer Terminál menüpontot az indításhoz. Ezt az alkalmazást célszerű a panelről indíthatóvá tenni!

Gyakran csak egyetlen parancs kiadásához kell megnyitni a parancsértelmezőt. Ezekben az esetekben nincs szükség a terminál programra. Nyomja meg az Alt F2 kombinációt, hogy megjelenjen a parancsvégrehajtási ablak. A megadott parancs elvégzése után az ablak bezárul, de megjegyzi a parancs szövegét. Ha újból megnyitja ezt az ablakot (melynek neve egyébként "minicli") és megnyomja a felfelé nyilat, akkor kiválaszthat egyet a korábban már végrehajtott parancsok közül. Ha parancs helyett egy URL-t ad meg a minicli ablakban, akkor egy Konqueror ablak nyílik meg a megadott URL tartalmával. Még egy tipp: egy Unix kézikönyvoldal megjelenítéséhez a `man:parancsnév` utasítást kell kiadni egy minicli ablakban, ahol parancsnév egy Unix parancs neve.

## Az ablakok kezelése

Ha még nem tette volna meg, indítson el egy alkalmazást az Alkalmazásindító menüvel, például a "Fájlkereső" programot.

### Megjelent az ablak! Hogyan tovább?

Legtöbbször az ablakok belsejében kell dolgozni, de szükség lehet az ablak jellemzőinek módosítására is. A következő műveleteket lehet az ablakokkal elvégezni:

Mozgatás

  Fogja meg az ablakot a címsornál vagy az Alt gomb lenyomása mellett bárhol és mozgassa a kívánt pozícióba.

Átméretezés

  Fogja meg az ablak szélét, vagy nyomja le az Alt gombot és a jobb egérgombot lenyomva tartva mozgassa az egérmutatót a kívánt méret eléréséig.

Maximalizálás

  Kattintson a címsoron a maximalizálás gombra (az X jel melletti négyzetre), hogy az ablak felvegye a képernyő méretét. Ha az ablak már maximalizált, akkor újra felveszi az eredeti méretét. Ha a középső gombbal kattint, akkor az ablak csak függőlegesen lesz maximalizálva, ha a jobb gombbal, akkor vízszintesen.

Ikonizálás

  Kattintson a címsoron az ikonizálás gombjára (a maximalizáló gomb mellett van), ha el akarja rejteni az ablakot. A visszaállításhoz kattintson a program ikonjára a feladatlistában.

Váltás az ablakok között

  Általában elég, ha a váltáshoz egyszerűen rákattint a másik ablakra, de használható az Alt Tab kombináció is. További lehetőségekről olvashat lejjebb.

#### A címsor gombjai

A KDE alkalmazások ablakainak címsorában látható gombok segítségével a legtöbb ablakkezelési művelet gyorsan hozzáférhető. Az alapértelmezett gombelrendezés a következőképpen néz ki:

A bal oldalon:

- Az ablakmenü gombja, általában az alkalmazás ikonja látszik rajta. Kattintson rá a menü megnyitásához. Elérhető az Alt F3 billentyűkombináció megnyomásával is.

- Az ún. "rajzszög" vagy "ragadós" gomb. Egy rajzszög képe látszik rajta. Kicsit később majd visszatérünk erre.

A jobb oldalon:

- Az ikonizálás gombja.

- A maximalizálás gombja.

- A bezárás gombja (ezzel lehet bezárni az ablakot). Az ablakot az Alt F4 kombináció megnyomásával is be lehet zárni.

#### Váltás az ablakok között

Most már ismeri az ablakkezelés alapjait. Nyisson meg néhány ablakot a panel segítségével, mert most azt fogjuk megnézni, hogyan kell a különböző ablakok között váltani. Ez egy alapvető művelet, ezért a KDE több módon is lehetővé teszi elvégzését - válassza ki az Önnek legjobban tetszőt!

Sok ablakkezelő rendszerben úgy lehet átváltani egy másik ablakra, ha rákattint. A KDE-ben is ez az alapértelmezés; e fókuszálási módszer neve "fókuszálás kattintásra". De úgy is be lehet állítani a felületet, hogy az új ablak aktiválása akkor történjen meg, ha fölé viszi az egérmutatót. Ennek neve "a fókusz követi az egeret". Ha ezt a módszert választja a KDE Vezérlőközpontban, akkor mindig az egérmutató alatti ablak lesz az aktív. Az aktív ablak nem kerül okvetlenül az összes többi fölé, csak akkor, ha rákattint az ablak címsorára vagy szegélyére, illetve akkor, ha az Alt gomb lenyomása mellett rákattint az ablakra a középső egérgombbal.

Más ablakváltási lehetőségek is léteznek:

- Válassza ki az ablakot az ablaklista menüből. A menü megnyitásához kattintson a középső egérgombbal a munkaasztal egy üres részére, vagy kattintson az egérrel a panelen az ablakok képét mutató ikonra.

- Tartsa lenyomva az Alt gombot és nyomja meg a Tab gombot, hogy a következő ablakra váltson.

- Használja a feladatlistát (lásd lejjebb).

### A feladatlista használata

A feladatlista egy-egy ikont jelenít meg minden egyes megnyitott ablakhoz társítva. Az alapértelmezett KDE beállítások mellett a feladatlista a panel belsejében található, de lehet a képernyő alján vagy tetején is.

A feladatlistán többféle művelet is elvégezhető: ha a bal gombbal kattint rá valamelyik feladatra, akkor az illető alkalmazás azonnal aktiválódik. Ha a középső gombbal, akkor az alkalmazás ikonizálható vagy az ikonizálásból visszaállítható. Végül a jobb egérgombbal az alkalmazás ablakmenüje hozható elő, melynek segítségével az ablakon különböző műveleteket lehet végrehajtani.

### A virtuális munkaasztalok használata

Mi is az a "rajzszög" (a "ragadós" tulajdonság)?

Előfordulhat, hogy több ablak van egyszerre megnyitva a munkaasztalon, mint amennyi egymás mellett elfér. Ilyenkor háromféle megoldás közül választhat:

1. Hagyja nyitva az összes ablakot (az ablakok eltakarják egymást)

2. Ikonizálja azokat az ablakokat, amelyekre éppen nincs szüksége, és a feladatlista vagy az Alt Tab kombináció segítségével váltson az ablakok között (körülményes és lassú)

3. A javasolt megoldás: tegye azt, amit az operációs rendszer, ha nincs elég fizikai memóriája: használjon virtuális memóriát, pontosabban virtuális munkaasztalokat!

A harmadik módszer az igazi! A KDE több munkaasztalt is tud kezelni, mindegyiken más-más ablakok lehetnek. Az alapértelmezés szerint négy munkaasztal létezik. A virtuális munkaasztalok között könnyen lehet váltani a panelen látható gombokra kattintva. A Ctrl F1...F8 billentyűkombinációkkal azonnal a megfelelő asztalra lehet ugrani, vagy a Ctrl Tab kombinációval végig lehet lépkedni az asztalok között. Végül, ha az egérmutatót a képernyő bal vagy jobb széléhez viszi és rövid ideig ott tartja, a KDE a megadott irányban következő asztalra fog váltani.

A virtuális munkaasztalok hatékonnyá tehetik a munkát, de néha szükség van arra, hogy egy ablak mindegyik munkaasztalon megjelenjen. Ilyen lehet például egy csevegési ablak, egy üzenetküldő ablak vagy bármi más. Ebben az esetben hasznos a "ragadós" gomb: ha ezt benyomja, akkor az illető ablak valamennyi virtuális munkaasztalon láthatóvá válik.

A "ragadós" gomb arra is használható, hogy egy ablakot át tudjon mozgatni egy másik asztalra: nyomja be a gombot, váltson át a másik asztalra, ott pedig engedje fel a gombot. Általában egyszerűbb, ha ablak átmozgatásához a feladatlistában az ablakhoz tartozó bejegyzés felbukkanó menüjét használja (az "Erre az asztalra" bejegyzést) vagy a "Másik asztalra" bejegyzést az ablakműveletek menüben.

## A fájlok kezelése

A legtöbb grafikus ablakkezelő környezetben mappákat használnak a lemezen található könyvtárak szimbólumaként. A mappák fájlokat és további mappákat tartalmazhatnak. A KDE fájlkezelő, a Konqueror is mappákat használ, hogy a fájlok használatának megértését megkönnyítse.

### A Konqueror használata

Amikor először indítja el a KDE-t, egy sok ikont tartalmazó ablak jelenik meg. Ez egy Konqueror ablak, mely az Ön saját könyvtárának (ez az a könyvtár, ahol az Ön saját fájljai találhatók) tartalmát jeleníti meg. A mappa elérési útja az ablak címsora alatt látszik. Ha most nem látszik ez az ablak, akkor kattintson a panelen arra az ikonra, amelyen egy mappa és egy kis ház képe látszik.

Egy fájl vagy mappa megnyitásához kattintson rá annak nevére a bal gombbal. Válassza ki az Ablak Könyvtárfa megjelenítése opciót, ha látni szeretné a mappák struktúráját a könnyebb tájékozódás érdekében. Az eszköztár alatti sorban kézzel is módosíthatja az elérési utat, ha gyorsan el akar jutni egy könyvtárba.

#### Fájlok megnyitása

A KDE alaprendszer több olyan alkalmazást tartalmaz, melyek alkalmasak elterjedt dokumentumformátumok megtekintésére és módosítására. Ha rákattint egy ilyen szöveges vagy képi dokumentumra a Konqueror-ban, akkor elindul a kiválasztott dokumentumfajta megjelenítésére képes alkalmazás. Ha egy dokumentumtípushoz nincs hozzárendelve megjelenítő alkalmazás, akkor a Konqueror meg fogja kérdezni az indítani kívánt alkalmazás nevét.

A Konqueror az ún. MIME-típusokat használja a fájltípusok és az alkalmazások összerendeléséhez.

#### Ikonok húzása és ejtése

Egy fájl másolásához vagy mozgatásához húzza át annak ikonját a munkaasztalra, egy másik Konqueror ablakba, vagy egy mappa ikonjára. Amikor elereszti az egér gombját, a Konqueror megjelenít egy menüt, melyben ki lehet választani, hogy másolni, mozgatni, vagy linket létrehozni szeretne.

Ha a Link létrehozása parancsot választja, akkor a KDE egy Unix "szimbolikus linket" hoz létre (nem "kemény linket"), ezért ha az eredeti fájlt letörli vagy átmozgatja, akkor a link hibás lesz.

Sok KDE alkalmazás támogatja a húzd-és-ejtsd műveleteket: ha egy már futó alkalmazás ablaka fölé húz egy ikont, vagy egy még el sem indított alkalmazás ikonjára, akkor az alkalmazás meg fogja nyitni azt a fájlt. Próbálja ki!

#### A fájltulajdonságok beállítása

Egy fájl tulajdonságainak (például nevének és jogosultságának) megváltoztatásához kattintson a jobb egérgombbal a fájl ikonjára és válassza a Tulajdonságok menüpontot.

### Tömörített fájlok és a hálózat használata

Nem is olyan régen még külön szoftverekre volt szükség, ha az interneten található fájlokhoz hozzá akart férni. Mostantól nincs rájuk szükség!

A KDE támogatja a "Network Transparent Access" (NTA) hozzáférési módot, melynek segítségével éppoly könnyen kezelhetővé válnak egy távoli kiszolgálón található fájlok, mintha csak az Ön gépén lennének.

Például ha egy FTP-kiszolgálón szeretne elérni bizonyos fájlokat, akkor a Hely Hely megnyitása menüpontban (a Konqueror alkalmazásban) adja meg az FTP-kiszolgáló URL-jét. Ugyanúgy használhatja fájlok és mappák másolására a húzd-és-ejtsd módszert, mintha a fájlok a helyi gépen lemezén lennének. A fájlokat akár közvetlenül az FTP-kiszolgálón meg lehet nyitni, nem szükséges őket előbb letölteni (a KDE ezt automatikusan megteszi).

Ne felejtse el, hogy a Konqueror anonymous módon kezeli az FTP-kiszolgálókat, így esetleg bizonyos műveletekhez nem lesz jogosultsága az FTP-kiszolgálón. Ha saját felhasználónévvel rendelkezik a kiszolgálón, akkor a felhasználóazonosítóját megadhatja az URL részeként, például így:

    ftp://felhasználóazonosító@kiszolgáló/könyvtár

A Konqueror be fogja kérni a jelszót, és ha a bejelentkezés sikerült, akkor már a megadott azonosítóhoz tartozó jogosultságok lesznek érvényesek.

Ha szokta használni a WinZip(tm) segédprogramot Windows alatt, akkor bizonyára örülni fog annak, hogy a KDE bele tud nézni a tar archívumokba is. Az ilyen archív fájlokat úgy kezeli, mintha mappák lennének -- megnézheti a tartalmukat, megnyithatja a bennük található fájlokat stb. Általában arra törekedtünk, hogy az internetes dokumentumok és az archív fájlok kezelése ne térjen el attól, ahogy a helyi fájlokat kell kezelni, kivéve persze a hálózati adatmozgatás miatti lassulást.

### Sablonok használata alkalmazások és eszközök eléréséhez

Az első bejelentkezéskor a KDE létrehoz a munkaasztalon egy Sablonok nevű mappát. Ebbe a mappába különböző `.kdelnk` kiterjesztésű fájlok kerülhetnek (nem fognak látszani). Ezek a `kdelnk` fájlok a következőket jelölhetik a KDE-ben:

- alkalmazásokat

- nyomtatókat

- csatlakoztatható (mountolható) eszközöket (pl. floppy meghajtókat)

- internetes erőforrásokat (pl. WWW dokumentumokat, FTP könyvtárakat)

Az Alkalmazásindító menü és a panel szinte minden bejegyzése egy, a lemezen található `kdelnk` fájlra mutat. A `kdelnk` fájlok határozzák meg a megjelenítendő ikont, az ikon által jelképezett erőforrás típusát (ez lehet például alkalmazás, eszköz, URL). Ha egy `kdelnk` fájlt ráejt a panelre, akkor egy indítógomb jön létre.

#### Nyomtatóbeállítás

Nyomtatót jelképező ikont is létre lehet hozni, hogy a nyomtatások húzd-és-ejtsd módszerrel is végrehajthatók legyenek. A következőket kell ehhez tenni:

1. Nyissa meg a sablonok mappát a munkaasztalon.

2. Húzza át belőle a Program ikont a munkaasztalra. Válassza a Másolás ide műveletet az ikon elengedésekor megjelenő menüben.

3. Kattintson az új ikonra a jobb egérgombbal és válassza a Tulajdonságok menübejegyzést.

4. Az Általános lapon változtassa meg a nevet `Nyomtató.kdelnk`-re.

5. A Futtatás lapon írja be a következőket a Prohgramnév mezőbe:

       lpr %f

   Feltételeztük, hogy a nyomtató az `lpr` nyomtatóparancsot használja. Ha más nyomtatóparancsot használ, akkor adja meg annak a nevét.

6. Az Általános lapon kattintson a fogaskerék ikonra, majd válassza ki az egyik nyomtatót ábrázoló ikont a listából.

Ezután ha ráejt egy fájlt a létrehozott nyomtatóikonra, akkor a rendszer kinyomtatja azt az alapértelmezett nyomtatóra.

#### Eszköz csatlakoztatása (mountolása)

A Unix operációs rendszerekben a háttértároló eszközök használatát (kivéve az elsődleges merevlemezeket) meg kell előznie egy csatlakoztatás (mountolás) nevű folyamatnak. A KDE a `kdelnk` fájlok segítségével tudja megkönnyíteni a csatlakoztatási, leválasztási és fájlhozzáférési műveleteket az olyan háttértárakon, mint például a floppy és a CD-ROM meghajtók.

Ha például a floppy lemezen tárolt adatokhoz való hozzáféréshez szeretne egy ikont létrehozni, akkor a következőket kell tenni:

Sok rendszerben csak akkor lehet eszközöket csatlakoztatni és leválasztani, ha root felhasználóként van bejelentkezve.

1. Nyissa meg a Sablonok mappát a munkaasztalon.

2. Húzza át az Eszköz ikont a munkaasztalra. Válassza a Másolás ide menüpontot az ikon elengedésekor megjelenő menüben.

3. Kattintson a jobb egérgombbal az új ikonra és válassza a Tulajdonságok menüpontot.

4. Az Általános lapon változtassa meg a nevet `Floppy.kdelnk`-ra.

5. Az Eszköz lapon írja be ezt: `/dev/fd0` az Eszköz mezőbe.

6. Kattintson a Leválasztott (unmounted) ikon gombra és válassza ki azt a floppy-t ábrázoló képet, amelynek jobb sarkában nincs zöld fény.

Ezután helyezzen egy megformázott lemezt a floppymeghajtóba, kattintson rá a Floppy ikonra, hogy a KDE csatlakoztassa (mountolja) a lemezt és megjelenítse a lemezen található fájlokat. Mielőtt kivenné a lemezt a meghajtóból, kattintson a jobb gombbal a Floppy ikonra és válassza a Leválasztás menüpontot a menüből.

## A munkaasztal beállítása

Ha nem tetszik Önnek a munkaasztal valamelyik alapértelmezett beállítása, akkor változtassa meg! A KDE könnyen átalakítható az Ön ízlésének megfelelően, mind a megjelenés, mind a viselkedés szempontjából. A legtöbb Unix alapú grafikus környezettől eltérően nincs szükség konfigurációs fájlok bonyolult szerkesztgetésére sem (de az sincs megtiltva!). Használja a KDE Vezérlőközpontot, azt a programot, amelyből a munkaasztal szinte összes tulajdonsága megváltoztatható.

### A KDE Vezérlőközpont használata

Indítsa el a Vezérlőközpontot az Alkalmazásindító menüből. A megjelenő ablakban a bal oldali részen láthatók a rendelkezésre álló beállítómodulok.

Egy modul megnyitásához először kattintson rá a megfelelő kategóriára, hogy az almodulok listája láthatóvá váljon. Azután kattintson a kívánt modul nevére, hogy az betöltődjön a jobb oldali részbe.

A beállítások általában könnyen megváltoztathatók. A Segítség gomb megnyomásával tájékoztatást kaphat az éppen aktív beállítómodulról. A modul alján látható OK, Alkalmazás és Mégsem gombok jelentése a következő:

- Az OK gomb megnyomásakor elmentődnek a módosítások és bezáródik a beállítóablak.

- Az Apply gomb megnyomásakor elmentődnek a módosítások, de a beállítóablak nyitva marad.

- A Mégsem gomb megnyomásakor bezáródik a beállítóablak a módosítások mentése nélkül.

Ha megváltoztat valamit az egyik beállítómodulban, majd átvált egy másikra anélkül, hogy az OK vagy az Alkalmazás gombot megnyomná, a módosítások elvesznek!.

### A beállítómodulok

Az alábbiakban felsoroljuk a beállítómodulok legfontosabb kategóriáit:

Alkalmazások

  Ebbe a kategóriába tartozik pl. a Dr. Konqui (a programhiba-kezelő) és a Bejelentkezéskezelő.

Fájlböngészés

  A fájlkezelő beállításait tartalmazza.

Kinézet

  A grafikus környezet kinézetével és viselkedésével kapcsolatos beállítások találhatók itt, például a háttérszín és a háttérkép, az ablakok színei, a képernyővédő, a betűtípusok és a nyelvi beállítások.

Információ

  A memória és a CPU kihasználtságára vonatkozó jellemzők találhatók itt.

Beviteli eszközök

  A billentyűzet és az egér beállításait tartalmazza.

Testreszabás

  Itt lehet beállítani az e-mail jellemzőit, az országot és a nyelvet, a jelszókezelés paramétereit.

Energiakezelés

  Ha a képernyő rendelkezik energiatakarékossági funkciókkal, akkor azokat itt lehet beállítani.

Hang

  A hangkártyákkal kapcsolatos beállítások találhatók itt.

Rendszer

  Például a dátum- és időbeállítás található itt.

Próbálja ki a különböző beállítási lehetőségeket, hogy valóban fel tudja mérni a KDE kivételes átalakíthatóságát.

## Kijelentkezés

Őszintén reméljük, hogy a KDE használata annyi örömet okoz majd Önnek, hogy soha nem akar majd kijelentkezni :-) Ha mégis szükség lenne rá, válassza az Alkalmazásindító Kilépés... menüpontot.

### A munkafolyamatok kezelése

Amikor kijelentkezik, a KDE megjegyzi, hogy mely alkalmazások maradtak nyitva, hol voltak nyitva az ablakok, hogy a legközelebbi bejelentkezéskor vissza tudjon mindent állítani. Ezt a folyamatot munkafolyamat-kezelésnek hívják. A KDE-hez írt alkalmazások a kilépéskori állapotban indulnak el a következő bejelentkezéskor, például a KEdit megnyitja a kilépéskor szerkesztés alatt állt fájlokat.

A nem KDE alkalmazások nem jegyzik meg a kilépéskori állapotot, ezért a KDE a kilépési folyamat elején figyelmeztetni fog a módosított dokumentumok mentésére.

A munkafolyamat-kezelés kipróbálásához válassza az Alkalmazásindító Alkalmazások KEdit szövegszerkesztő menüpontot a KEdit elindításához. Kezdjen el szerkeszteni egy szövegfájlt. Most jelentkezzen ki és újra be. Észre fogja venni, hogy a KEdit pontosan azon a helyen fog látszani a képernyőn, ugyanazon a virtuális munkaasztalon és ugyanaz a dokumentum fog automatikusan megnyílni, amelyik nyitva maradt a kijelentkezés előtt. A KEdit még arra is emlékezni fog, hogy voltak-e nem mentett változások a dokumentumban, mielőtt kijelentkezett volna, és helyesen fogja elmenteni a dokumentumot, amikor kiválasztja a Mentés menüpontot a Fájl menüben.

## Vágjon bele bátran a KDE felfedezésének izgalmas kalandjába!

Reméljük elnyerte tetszését ez a rövid bemutató a KDE képességeiről. A KDE páratlan tulajdonságai lehetővé teszik Önnek, hogy a munkáját minden eddiginél gyorsabban és kényelmesebben végezhesse el.

Ne felejtse el, hogy a KDE nem egy nyereségorientált cég terméke, hanem egy, a világ minden részén élő programozókból álló nonprofit szervezet alkotása. Vegyen részt Ön is (ha kedve tartja) a továbbfejlesztésben, csatlakozzon ehhez a maga nemében egyedülálló csoporthoz! Ha Ön programfejlesztő, akkor fejlesszen KDE alkalmazásokat. Ha hivatásos grafikus, vagy egyszerűen érdeklik a grafikával kapcsolatos fejlesztések, készíthet ikonsorozatokat, színösszeállításokat, hangfelvételeket, emblémákat. Ha jó fogalmazóképességgel rendelkezik, akkor csatlakozhat a KDE dokumentációját készítő KDP alprojekthez.

Amint Ön is láthatja, számtalan módon segítheti munkánkat. Várjuk a sorainkba, ne szalassza el ezt az lehetőséget, hogy részese lehessen ennek a világméretű vállalkozásnak, melynek célja a legjobb számítógépes grafikus környezet létrehozása. Látogasson el a www.kde.org címre további információkért.

Üdvözöljük a fedélzeten...

`A KDE fejlesztőcsapat`

## Speciális témakörök

### MIME-típusok

A KDE már induláskor is sok MIME-típust tartalmaz, de a típusok listáját tetszőlegesen tovább bővítheti, ha a Beállítások Beállítás Fájlhozzárendelések menüpontot választja a Konqueror-ban.

## Köszönetnyilvánítás

### A szerzők

- Matthias Ettrich ettrich@kde.org

- Kalle Dahlheimer kalle@kde.org

- Torben Weiss weis@kde.org

- Bernd Wuebben wuebben@kde.org

- Stephen Schaub sschaub@bju.edu - Editor

- Robert Williams rwilliams@kde.org - Editor

&underFDL;